Kaama-taguste udmurtide maailmapildis on saunavaim min'tšo kuz'o ehk min'tšo murt üks üleloomulikke austusväärseid olendeid. Teda on eri paigus nimetatud erinevalt, näiteks saunatondiks mun'tšo-murt, mun'tšo-kuknik või mun'tšo-potšetka ning kujutatud kord luudeta elukana, kel on üks või kaks kuutaolist hiigelsilma, kord pikkade juuste ja hammastega koletisena, kord amorfse sülditaolise massina. Ta nutvat sauna eesruumis nagu imik: uaa! uaa! ning näitavat end enne mingit õnnetust (Vereštšagin 1996: 81, 89). Uskumuse järgi kuulutab hommikune saunavaimu nägemine tema nägijale ette langetõvehoogu (Vladõkina 1998: 81). Nagu juba mainitud, tuleb saunas puhtust pidada, saunaruum puhtaks uhtuda enne ja pärast pesemist. Keelatud on rumalasti rääkida, laimujuttu ajada, uhkeldada jmt, sest saunavaim võib selle eest karistada. Minevikus, mil sünnitamine toimus saunas, usuti saunavaimu appi tulevat neile sünnitajaile, kes olid end hästi ülal pidanud, lahked ja korralikud olnud.